Vuoden 2017 aikana yli tusinalta demokratia-aktivistilta ja useilta toimittajilta evättiin pääsy Macaoon. Maahanmuuttoviranomaiset totesivat useiden hongkongilaispoliitikkojen ja ‑lainsäätäjien olevan uhka Macaon sisäiselle turvallisuudelle ja vakaudelle.

Yhtäläiset mahdollisuudet, oikeudet ja vapaudet

Macaon asukkaiden oikeuksia ja perusvapauksia kunnioitettiin ja oikeusvaltioperiaatetta noudatettiin edelleen Macaon perustuslakiin kirjatun ”yksi maa, kaksi järjestelmää” ‑periaatteen mukaisesti. Kansalaisvapaudet toteutuvat Macaossa, ja ihmisoikeuksien kunnioittamisen taso on korkea. Tästä huolimatta hallitus vastusti vuonna 2017 yhä YK:n kidutuksen vastaisen komitean suositusta perustaa riippumaton ihmisoikeuselin. Hallitus katsoi, että suositus ei koske Macaota, koska se on Kiinan kansantasavallan erityishallintoalue.

Tiedotusvälineiden kirjo oli laaja, ja ne pystyivät esittämään erilaisia näkemyksiä rajoituksetta. Itsesensuuria vaikuttaa esiintyvän jonkin verran etenkin kiinankielisissä tiedotusvälineissä ja Kiinaa koskevassa uutisoinnissa. Kansalaisjärjestöt ja media-aktivistit ovat jatkuvasti ilmaisseet huolensa itsesensuurista, joka johtuu siitä, että tiedotusvälineet ovat riippuvaisia hallitukselta saamastaan rahoituksesta.

Macaon portugalin- ja englanninkielistä lehdistöä edustava järjestö (AIPIM) julkaisi vuonna 2017 ensimmäisen muun kuin kiinankielisen lehdistön vapautta koskevan raporttinsa. Raportissa todetaan, että lehdistönvapaus toteutuu hyvin mutta kiinankieliset tiedotusvälineet kohtaavat enemmän haasteita, rajoitteita ja painostusta kuin englannin- ja portugalinkieliset tiedotusvälineet. Raportin mukaan lehdistönvapauden merkittävimpiä esteitä ovat tietolähteiden hyödyntämisen vaikeus ja viranomaisten avoimuuden puute.

Macaossa on edelleen ongelmia, jotka koskevat seksuaaliseen suuntautumiseen ja sukupuoli-identiteettiin perustuvaa syrjintää. Ongelmat koskevat etenkin työelämää, koulutusta ja terveydenhuoltoa. Laki, jolla perheväkivallasta tehdään rangaistava teko, ei vielä kata samaa sukupuolta olevien suhteita. Taloudellisia, sosiaalisia ja sivistyksellisiä oikeuksia käsittelevä YK:n komitea on kehottanut Macaota säätämään kattavaa syrjinnän vastaista lainsäädäntöä.

Ihmiskauppa on Macaossa yhä ongelma, vaikka Macaon hallitus on pyrkinyt torjumaan sitä. Macaon viranomaiset järjestivät vuoden aikana lukuisia ihmiskaupan torjuntaa koskevia koulutustilaisuuksia ja tiedotuskampanjoita. Torjuakseen tätä rajat ylittävää rikollisuutta Macao on lisännyt yhteistyötään Manner-Kiinan ja Hongkongin viranomaisten kanssa vaihtamalla tiedustelutietoa ja toteuttamalla yhteisiä toimia. Macaon ihmiskaupanvastainen lainsäädäntö on tyydyttävää, mutta sitä koskevaa lainvalvontaa on tehostettava. Ihmiskauppasyytteiden ja ‑tuomioiden määrä on yhä pieni suhteessa kanteluiden runsaaseen määrään. EU on valmis jatkamaan vuoropuhelua ja yhteistyötä Macaon kanssa sekä jakamaan teknistä asiantuntemustaan parhaista tavoista torjua tätä maailmanlaajuista ongelmaa.

Macao ei ole tosiasiallisesti pannut täytäntöön yhdistymisvapautta ja työehtosopimusneuvotteluja sellaisina kuin ne on vahvistettu Kansainvälisen työjärjestön (ILO) yleissopimuksissa. Työntekijät voivat vapaasti osallistua ammattiliittojen toimintaan ja työtaistelutoimiin, mutta heitä ei suojata niihin liittyviltä kostotoimilta. Työmarkkinasuhdelain 70 §:n mukaan työnantaja voi irtisanoa työntekijän ilman perusteltua syytä maksamalla tälle vähäisen korvauksen. EU kehottaa Macaota toteuttamaan tarvittavat toimet ILOn yleissopimusten noudattamiseksi.

Macaon viranomaiset jatkoivat vuoden aikana korruption vastaisia toimiaan, ja hallitus aloitti useiden hyvin merkittävien korruptiotapausten käsittelyn. Hato-taifuuni herätti kysymyksiä Macaon katastrofivalmiudesta ja katastrofiavun koordinoinnista. Korruption vastainen komitea käynnisti taifuunin jälkeen tutkinnan meteorologian ja geofysiikan viraston menettelyistä taifuunien ennustamiseksi ja sen entisen johtajan kiistanalaisesta johtamistavasta. Komitean selvityksen mukaan tutkinnassa ei paljastunut merkkejä laittomuuksista tai ulkopuolisesta vaikuttamisesta.

Taloudellinen kehitys

Macaon talous kääntyi vuonna 2017 kasvuun edellisten kolmen vuoden merkittävän laskusuhdanteen jälkeen. Laskusuhdanne johtui siitä, että rahapeliala kärsi Manner-Kiinassa toteutetusta korruptiontorjuntakampanjasta. Vuonna 2017 Macaon reaalinen BKT kasvoi 9,1 prosenttia, mikä on merkittävä parannus verrattuna vuonna 2016 tapahtuneeseen 0,9 prosentin laskuun. Noususuhdanteen mahdollistivat rahapelialan elpyminen ja matkailijoiden tasainen virta. Vuonna 2017 Macaossa vieraili 32,6 miljoonaa matkailijaa, eli kokonaismäärä kasvoi 5,4 prosenttia. Matkailijat myös käyttivät Macaossa aiempaa enemmän rahaa. Rahapelitulojen kasvu ylsi vuonna 2017 kaksinumeroisiin prosenttilukuihin: tulot olivat yhteensä 266 miljardia Macaon patacaa, mikä on 19,1 prosenttia enemmän kuin vuonna 2016. Kotimarkkinoiden kysyntä kasvoi vakaasti, kun sekä yksityinen kulutus että julkiset menot kasvoivat maltillisesti. Talouden heikoin osa-alue oli yksityiset investoinnit, jotka vähenivät vuonna 2017 reaalisesti mitattuna 10 prosenttia. Investoinnit supistuivat, koska useiden suurten matkailukohteiden ja mittavien lomakeskusten rakennustyöt oli saatu lähes valmiiksi. Inflaatio hidastui 1,2 prosenttiin vuonna 2017, kun se vuonna 2016 oli 2,3 prosenttia. Työttömyysaste on pysynyt viiden viime vuoden ajan alle 2 prosentissa talouden taantumasta huolimatta, ja Macaon talous onkin hyvin riippuvainen ulkomaisista työntekijöistä ja ammattilaisista. Ulkomaisten työntekijöiden osuus Macaon työvoimasta oli vuonna 2017 yli 40 prosenttia. Noin kaksi kolmasosaa ulkomaisista työntekijöistä oli Manner-Kiinasta.

Macaon hallintojohtaja Fernando Chui piti 14. marraskuuta vuotta 2018 koskevan poliittisen linjapuheensa. Hän toisti vuonna 2016 käynnistetyn Macaon viisivuotissuunnitelman (2016–2020) poliittiset päälinjat. Hallintojohtaja sanoi hallinnon pyrkivän monipuolistamaan taloutta ja osallistuvan uutta silkkitietä koskevaan Kiinan ”One Belt, One Road” ‑aloitteeseen (OBOR-aloite) sekä Guangdongin, Hongkongin ja Macaon lahden suuraluetta koskevaan aloitteeseen. Hallitus lupasi jatkossakin kehittää liiketoimintaan liittyvää kokous-, kannuste- ja tapahtumamatkailua, kulttuurialaa ja luovia aloja, kiinalaista lääketiedettä, rahoitusleasingpalveluja ja varainhoitopalveluja. Hallintojohtaja kannusti pieniä ja keskisuuria yrityksiä tekemään yhteistyötä Manner-Kiinan verkkokauppatoimijoiden kanssa perehtyäkseen portugalinkielisten maiden markkinoihin. Aiempien vuosien tapaan hallintojohtaja ilmoitti myös paikalliselle väestölle suunnatusta taloudellisten tukien paketista. Tämä oli 11. peräkkäinen vuosi, kun tällainen tukipaketti annetaan. Tällä kertaa paketin arvo on yhteensä 12,9 miljardia Macaon patacaa. Vuonna 2018 jokainen vakituinen asukas saa 9 000 patacaa ja jokainen muu kuin vakituinen asukas 5 400 patacaa.

Macaon julkisen talouden tila pysyi vuonna 2017 vakaana, ja sen varannot ovat hyvät. Macaon julkinen talous on ollut usean vuoden ajan ylijäämäinen, vaikka rahapelialan verotuotot pienenivät merkittävästi vuosina 2015–2016. Talouden kasvuvuosina harjoitetun maltillisen finanssipolitiikan ansiosta Macaolla ei ole lainkaan julkista velkaa ja sen julkisen talouden varannot ovat 130 prosenttia suhteessa BKT:hen. Vuoden 2017 lopussa julkisen talouden varannot olivat 490 miljardia Macaon patacaa, mikä on hyvin merkittävä määrä alueelle, jolla asuu alle puoli miljoonaa ihmistä (Macaon ulkopuolella syntyneet ulkomaiset työntekijät pois lukien). Hallitus ilmoitti vuonna 2016 perustavansa vuoteen 2019 mennessä valtiollisen kehitysrahaston julkisen talouden varantojen hallintaa varten.

Macaon pitkän ajan tavoitteena on monipuolistaa talouttaan, ja sen eteen tehdään jatkuvasti töitä. Rahapelialan monipuolistamisessa sen sijaan edistyttiin jonkin verran jo viimeksi kuluneen vuoden aikana. Niin sanotun VIP-pelaamisen (varakkaiden henkilöiden harrastamat korkeiden panosten pelit) osuus koko rahapelialan tuotoista pieneni 70 prosentista 56 prosenttiin vuonna 2017. Voidakseen palvella paremmin rahapelialan massamarkkinoita ja muita kuin rahapelien takia saapuvia matkailijoita Macao lisää matkailupalveluja ja parantaa kaupungin infrastruktuuria. Rahapelialan toimijat ovat sitoutuneet investoimaan suuriin ja ylellisiin lomakeskuksiin suurtapahtumien houkuttelemiseksi. Ne ovat sitoutuneet myös sijoittamaan laajemmin erityyppisiin perheille, liikematkailijoille ja lomailijoille sopiviin viihdemuotoihin. Vuonna 2018 on määrä avata viisi uutta useita miljardeja dollareita maksavia lomakeskuksia. Kaiken kaikkiaan Macaon on määrä kasvattaa 37 000 hotellihuoneen majoituskapasiteettiaan 9 000 uudella huoneella. Hallitus on painottanut sitä, että kyky kehittää muuta kuin rahapelialaan liittyvää matkailua on yksi keskeinen vaatimus rahapeliluvan uusimiselle. Tällä hetkellä luvanhaltijayrityksiä on kuusi, ja niiden luvat vanhenevat vuosina 2020–2022.

Alueellisen yhteistyön alalla Macao ja Kiina allekirjoittivat joulukuussa kaksi uutta sopimusta osana Manner-Kiinan ja Macaon välistä tiiviimpää taloudellista kumppanuutta koskevaa järjestelyä (Closer Economic Partnership Arrangement, CEPA). Sopimuksista toinen koski investointeja ja toinen taloudellista ja teknistä yhteistyötä. Investointisopimuksella otetaan käyttöön investointeja koskeva riitojenratkaisumekanismi ja oikeudenkäyntikehys. Macao ja Hongkong allekirjoittivat aiemmin lokakuussa sopimuksen, jonka tavoitteena on helpottaa tavaroiden vapaata liikkuvuutta, tullimenettelyjä ja kauppaa, avata palvelukauppa ja käynnistää kahdenvälinen teollis- ja tekijänoikeuksia koskeva yhteistyö CEPA-järjestelyn puitteissa. Macao ja Hongkong ovat kumpikin tehneet Manner-Kiinan kanssa oman CEPA-sopimuksen. Näiden kolmen hallinnon odotetaan luovan CEPA-järjestelyjen pohjalta uuden, yhteisen järjestelyn, jonka avulla edistetään kaupan vapauttamista ja helpottamista entisestään ja vauhditetaan lahden suuralueella tehtäviä investointeja.

Macao muodostaa taloudellisen sillan Kiinan ja portugalinkielisten maiden välille. Kiinan ja portugalinkielisten maiden välistä yhteistyötä edistävä lippulaivarahasto siirsi päätoimipaikkansa Pekingistä Macaoon kesäkuussa 2017 vahvistaakseen Macaon roolia. Rahaston perustivat vuonna 2013 Kiinan kehityspankki China Development Bank sekä Macaon teollisuuden ja kaupan alan kehitysrahasto Macao Industrial and Commercial Development Fund. Rahastoa hallinnoi Kiinan ja Afrikan kehitysrahasto (China-Africa Development Fund). Rahasto on sitoutunut ottamaan tuleviin hankkeisiinsa mukaan enemmän macaolaisia pieniä ja keskisuuria yrityksiä.

Macao jatkoi rahanpesun ja terrorismin rahoituksen torjumista. Näille toimille annettiin tunnustusta vuoden 2017 keskinäisessä arviointiraportissa, jonka rahanpesun ja terrorismin rahoittamisen vastaisen toimintaryhmän (FATF) alainen Aasian–Tyynenmeren-ryhmä ja kansainvälinen finanssivalvojien ryhmä (GIFCS) laativat FATF:n arviointimenetelmien mukaisesti. Marraskuussa Macao otti käyttöön käteistä rahaa koskevan ilmoitusjärjestelmän, jonka mukaan matkailijoiden on ilmoitettava mukanaan tuomansa yli 120 000 Macaon patacan (tai vastaavat) käteisrahasummat.